Lectio Divina

*fuq il-Vanġelu tal-Ħadd*

2 Ħadd ta’ Matul is-Sena

Sena B

Ġw 1, 35-42

**F’dak iż-żmien, Ġwanni kien hemm ma’ tnejn mid-dixxipli tiegħu. Ħares lejn Ġesù li kien għaddej minn hemm, u qal: “Araw il-Ħaruf ta’ Alla”. Iż-żewġ dixxipli semgħuh jgħid dan, u marru wara Ġesù.**

Proprjament fl-Iskrittura naqraw hekk: *L-għada Ġwanni raġa’ kien hemm ma’ tnejn mid-dixxipli tiegħu.* Il-bidu tal-ministeru ta’ Ġesù fil-vanġelu skont San Ġwann huwa mmarkat b’ġimgħa definita, bl-ewwel erbat ijiem distinti mit-terminu *L-għada*, liema ġimgħa tilħaq il-milja tagħha *fit-tielet jum* (wara r-raba’ jum) fit-tieġ ta’ Kana fejn Kristu juri l-glorja tiegħu. Ninsabu għalhekk fil-kuntest ta’ mixja biex niskopru min hu Ġesù. L-episodju evanġeliku ta’ dan il-Ħadd jokkupa t-tielet ġurnata. Rigward id-dettall *raġa kien hemm*, jagħtina x’nifhmu li dan l-episodju ġara *f’Betanja in-naħa l-oħra tal-Ġordan, fejn Ġwanni kien jgħammed* (v. 28). L-evanġelista jinnota li Ġwanni *kien hemm*, bil-grieg *heistēkei* li tfisser *wieqaf*. Mill-banda l-oħra Ġesù huwa miexi: *kien għaddej minn hemm* – *peripatounti*. Wara li Ġwanni jindika lil Ġesù liż-żewġ dixxipli u jgħidilhom li huwa l-*Ħaruf t’Alla*, id-dixxipli jagħmlu moviment mill-pożizzjoni statika li kienu fiha ma Ġwanni – *heistēkei* – għal *marru wara* – *ēkolouthēsan*. Li timxi wara, issegwi – *akolouthein* – huwa terminu assoċċjat mad-dixxipulat u għandu jiġi mifhum kemm f’sens fiżiku kif ukoll f’sens spiritwali. F’dan il-kuntest iż-żewġ dixxipli jagħmlu moviment *lil’hinn* minn Ġwanni, *lejn* Ġesù, mill-*leħen* għall-*Kelma*. Fl-istess ħin hawnhekk naraw l-importanza tax-xhieda. Ix-xhieda ta’ Ġwanni kienet neċessarja biex iż-żewġ dixxipli jaslu għand Ġesù. Tabilħaqq ix-xhieda tikkontamina, f’sens tajjeb. Li timxi wara Ġesù, li tagħmel l-istess mixja li għamel hu, hija s-sinteżi tal-ħajja Nisranija. Il-Kristjaneżmu m’huwiex ġabra ta’ teoriji sbieħ u imperattivi morali: huwa r-realtà ta’ persuna, il-bniedem Ġesù. Min jimxi warajh ma jimxix fid-dlam, imma jkollu d-dawl tal-ħajja (cf. 8, 12). Permezz ta’ dawn iż-żewġ dixxipli mexjin wara Ġesù, għandna l-bidu tal-Knisja.

**Ġesù dar u rahom mexjin warajh, u qalilhom: “Xi tridu?” Iżda huma staqsewh: “Rabbi” – li tfisser, Mgħallem – “fejn toqgħod?”. Hu weġibhom: “Ejjew u taraw”.**

Il-moviment taż-żewġ dixxipli lejn Ġesù narawh jieqaf malli Ġesù *dar* lejhom u jsaqsihom *Xi tridu?* – *Ti zēteite*, li tfisser: x’qegħdin tfittxu?, x’tixtiequ? Hija mistoqsija li għandna nagħmluha b’mod personali: x’qed infittex fil-ħajja tiegħi? Il-bniedem minn natura tiegħu huwa mistoqsija u tfittxija għal dak li huwa infinit. Jixtieq dejjem iżjed, mingħajr forsi ma jifhem li dak l-iżjed huwa Alla, li mingħajru ma jistax ikun hu. Fir-risposta tagħhom, id-dixxipli jindirizzaw lil Ġesù bit-terminu *Rabbi*, sinjal li ma fehemux it-titlu *Ħaruf t’Alla* kif indikat minn Ġwanni. *Rabbi* tfisser *mgħallem*, u għalhekk jistaqsuh *fejn toqgħod*, għax kienet normali li Rabbi jkollu post fejn jgħallem lid-dixxipli tiegħu. Għall-evanġelista Ġwanni, Ġesù huwa ħafna aktar minn Rabbi u proprju f’dan il-kuntest, il-vanġelu li ħallielna joffri esperjenza lil min qed jaqra biex huwa wkoll jagħmel il-mixja ta’ dawn iż-żewġ dixxipli, sabiex pass pass jasal *fid-dar fejn joqgħod*, għall-għarfien veru ta’ Ġesù bħala l-Ħaruf t’Alla, il-*logos – il-kelma –* li tagħti l-ħajja (Il-Prologu).

**U marru miegħu u raw fejn kien joqgħod, u dak in-nhar baqgħu miegħu. Kien ħabta tal-erbgħa ta’ waranofsinhar.**

*Baqgħu miegħu – emeinan –* huwa terminu importanti f’San Ġwann. Insibuħ bosta drabi fl-episodju tad-dielja u l-friegħi: *Ibqgħu fija, u jiena nibqa’ fikom...* (cf. 15, 4-10). Li tibqa’ ma Ġesù huwa l-qofol tal-mixja nisranija.

**Wieħed mit-tnejn li semgħu x’kien qal Ġwanni u marru wara Ġesù kien Indrì, ħu Xmun Pietru. L-ewwel ma għamel mar isib lil ħuh Xmun, u qallu: “Sibna l-Messija” – li tfisser Kristu. U ħadu għand Ġesù. Ġesù ħares lejh u qallu: “Inti Xmun, bin Ġwanni. Inti tissejjaħ Kefa” – jew Pietru.**

Wieħed miż-żewġ dixxipli nafu li kien Indri, imma l-ieħor nibqgħu ma nafux min hu. Min qed jaqra jista’ jidentifika ruħu ma dan id-dixxiplu anonimu, għax aħna lkoll implikati fil-mixja biex nagħrfu min hu Ġesù. L-istqarrija *Sibna l-Messija*, tinstema sabiħa ħafna imma l-għarfien tad-dixxipli fil-konfront ta’ Ġesù għad irid jikber. Hemm dubju kemm Indri dak il-ħin fehem it-tifsira profonda tat-titlu *Messija*. Anke l-fatt li qal *Sibna* – *Heurēkamen –* bħallikieku dan kien frott tal-inizjattiva tagħhom. Kien Ġwanni li indikalhom lil Ġesù u huwa Ġesù li jagħmel l-istedina biex imorru warajh. Huma sempliċiment għamlu dak li ġie mitlub minnhom. Dan joħroġ għad-dawl il-verità li d-dixxipulat huwa inizjattiva ta’ Ġesù u jinvolvi għarfien korrett ta’ min hu Ġesù. Huwa fatt li jrid iż-żmien biex il-laqgħa ma Ġesù tissarraf f’konoxxenza awtentika, u biex din tissarraf f’xhieda. Dan għaliex hija meħtieġa l-esperjenza.

**Għar-riflessjoni**

1. *Inħoss li qed nagħmel mixja serja wara Kristu? Jew ninsab wieqaf u staġnat?*
2. *Nimmaġina lil Kristu jdur fuqi u jsaqsini: Xi trid?.. X’ser inwieġbu? Liema huma l-motivazzjonijiet veri li qed jimbuttawni biex nimxi warajh fit-triq tas-saċerdozju? Kieku jkun kuntent b’dawn il-motivazzjonijiet?*
3. *Fejn inħossni li wasalt fil-konoxxenza tiegħi ta’ Kristu? Min hu verament għalija?*